Forsvarsministeren vil forlænge Absalons deltagelse i kampen mod pirater. DF vil have endnu flere skibe af sted, mens andre partier er skeptiske.

Det danske krigsskib Absalon, der beskytter fragtskibe mod pirater i Adenbugten ved Afrikas Horn, skal fortsætte patruljeringen næste år på grund af den seneste tids kapringer af handelsskibe i området. Absalon, der har base i Frederikshavn, skulle ellers være sejlet hjem til Danmark i midten af januar 2009, men forsvarsminister Søren Gade (V) åbner nu for at lade skibet fortsætte sin indsats i den såkaldte Task Force 150 frem til den 1. april. Søren Gade åbner samtidig for, at Absalon kommer til at sejle konvojsejlads. Regeringspartierne og Dansk Folkeparti har på det seneste presset på for at få forlænget Absalons mandat, og skibsrederne og de søfarendes organisationer har netop opfordret VK-regeringen til at presse på internationalt for en mere formaliseret og koordineret konvojsejlads med beskyttelse af en international flåde. - Nu må vi se på, hvordan man bedst kan beskytte de skibe. Men der er jo stor forskel på skibene dernede. De store skibe - der sejler stærkt og har en høj ræling - er sværere at borde, så de er mindre interesserede i konvojsejlads end de mindre skibe som sejler langsomt. En mulighed kunne være at samle skibene op hver anden dag og så eskortere dem gennem farvandet. Men det må og skal være noget, som styrken selv afgør, siger Søren Gade. Selv om Absalon fortsætter patruljeringen, så får skibet ny besætning om bord. Forsvarsministeren aflyser en øvelse, som søsterskibet Esbern Snare skulle have deltage i, og sætter skibets besætning på et fly til Afrikas Horn. Ifølge Søren Gade betyder det, at missionen hverken bliver dyrere - på trods af at den forlænges - eller at der er behov for at kompensere Absalons besætning for den ekstra tid. Søværnets Konstabelforening har ellers efterlyst en bonus til dem, som nu skal af sted til Afrika i januar. Mens Socialdemokraterne og De Radikale er usikre på, om en forlængelse af Absalons mandat er den rigtige løsning, så vil Dansk Folkeparti forlænge mandatet længere end de to måneder. Og Dansk Folkepartis forsvarsordfører, Ib Poulsen, vil samtidig have endnu flere krigsskibe sendt til området. Gerne Esbern Snare. - Hvis vi har mulighed for at sende to skibe derned, så skal vi hel klart gøre det. Som én af verdens største søfartsnationer, så må vi gå forrest i kampen mod pirateri. Pirateriet er jo eskaleret i den grad, siden vi oprindeligt sendte Absalon af sted, at vi har en ny situation. Derfor bør vi bruge de kommende måneder på at lave et nyt mandat, som betyder, at vi bliver der indtil problemet er løst. Vi løber jo heller ikke væk fra Afghanistan i midten af perioden, siger Dansk Folkepartis forsvarsordfører. Socialdemokraternes forsvarsordfører, John Dyrby Paulsen, frygter dog, at den foreslåede forlængelse kan binde Danmarks hænder resten året, hvis FN for eksempel beder om hjælp til at beskytte nødhjælpsejladser ved Afrikas østkyst. Tidligere på året eskorterede inspektionsskibet Thetis netop nødhjælpsskibe til Somalia, efter at nødhjælpsforsyningerne næsten var gået i stå, fordi ingen turde sejle til det borgerkrigshærgede land. - Måske får vi mere piratbekæmpelse på en anden måde, siger John Dyrby Paulsen. De Radikales Morten Helveg Petersen efterlyser også en samlet strategi for bekæmpelsen af pirater. - Der er tale om et kæmpehavareal, og spørgsmålet er, om ét skib fra eller til gør en forskel. Derfor må vi have afklaret, om det her virker, siger den radikale forsvarsordfører. Enhedslistens forsvarsordfører, Frank Aaen, advarer om, at Task Force 150 formelt er en del af Operation Enduring Freedom i Afghanistan. - Hvis det her var en isoleret FN-mission, så kunne vi også stemme for den. Men netop fordi, den formelt indgår i krigen mod terror, så frygter vi, at den på et tidspunkt også kan blive en del af borgerkrigen i Somalia, siger Frank Aaen. Fire danskejede og danskdrevne handelsskibe har inden for det seneste halvandet år været kapret af sørøvere ud for Somalias kyster. /ritzau/